钦定古今图书集成/方舆汇编/职方典/第1154卷 > 襄阳府古迹考 府县志合载
## 钦定古今图书集成/方舆汇编/职方典/第1154卷 > 襄阳府古迹考 府县志合载

本府。〈襄阳县附郭。〉

夫人城　在府治西北二里。晋朱序守襄阳，苻坚入寇，母韩氏谓“城西北角必先受敌。” 率百馀婢及城中妇女，于西北隅筑城二十馀丈。后兵至西北角，果溃，移守新城，贼遂引去。襄人因名夫人城。

邓城　在城东北二十里，春秋邓国地。按《明一统志》，“南齐将曹虎镇此” ，元魏孝文围之，经月不

下。唐于此置临沮县，又改邓城县。宋废入襄阳。其旁近又有牛首、安阳、古城、红崖、白河、沙河、渔兰、新城、淳河、滚河十城。宋末元兵围襄阳，筑此于要津以绝其援，故址尚存。

鄾城　在邓城南八里，古鄾子国。按：《明一统志左传》桓公九年，“楚师围鄾” ，即此。

樊城　在城北三里汉江上，与襄阳对峙，即周仲山甫所封樊国。按《明一统志》，关羽围曹仁于樊，即此。西魏于此立安养县，唐改为临汉县。废乐乡县　，在城南二百二十里。春秋鄾国地。按《明一统志》本春秋邓国地。西魏以县置鄀州。隋属郢州，唐属襄州，五代周并入宜城县。狮子桥　在檀溪北，通响水洞，每遇濠竭，从桥下引溪水灌入。

大堤　在城外。按《明一统志》：“汉水横襄阳，花开大堤暖。” 刘禹锡诗：“酒旗相望大堤头。” 即此。《文选》楼　在县东南昭明台上。梁昭明太子建，聚学士刘孝威、庾肩吾、徐防、江伯操、孔敬通、惠子悦、徐陵、王囿、孔烁、鲍至十馀人著《文选》于此。明崇祯辛巳，贼毁。今都御史赵兆麟重建之，仍名古昭明台。有记。

雄览堂　宋时建，又有雅歌、“筹边” 二堂，久废。汉广亭　在郡南。群山环绕，汉水映带，久废。按《明一统志》，“一名北顾亭。”

孟亭　在郡西南隅。唐王维建，名浩然亭。刺史郑诚谓贤者不宜斥名，改之，久废。按《明一统志》：“在府治南，画浩然像于上。”

闻喜亭　在郡南三里，久废。按《明一统志》：“唐太守裴坦建，赵璘撰记” ，欧阳修有诗。

“涌月” 亭　在岘山，今废。

岘山亭　在岘山上，今废。按《明一统志》：“宋熙宁初，史中辉因旧址重建，欧阳修记。”

岘首亭　在岘山上，今废。

望海亭　在习池卧龙山，今废。按《明一统志》，“唐李绅有诗。”

翊襄亭　在真武庙西，嘉靖间知府吕颙建，废。渔乐亭　在城南。按《明一统志》：“竹柳阴森，清流贯其间。”

呼鹰台　在郡东二十里。汉刘表好鹰鸣，登此台，歌《野鹰来曲》。

刘琦台　，在郡东二里，即刘表子琦与诸葛亮谋自安计，登楼去梯处。

将台　在郡南二里。相传宋末，元将阿里海牙筑此，以指挥三军。

避暑台　在隆中山，诸葛亮宅西。

习池馆　在郡南八里

凤泉馆　“在习家池” ，今废。

《磨石碑　》岁久碑废字缺，无稽。

文笔峰　在岘山东。隆庆间，都御史汪道昆建。《藏龟志　》：“在岘石下。”

铁窗口　在郡北二里樊城西。晋人铸铁棂列树堤岸，以通水道，如窗棂然。

的卢冢　在檀溪西

金牛池　在牛首北

宜城县

楚王城　在县东北三十三里。《括地志》云：“楚昭王故城在襄州乐乡县东北三十三里，故都城东五里，即楚国故城。” 盖昭王徙都都城也。按县志，在县东十二里。白起灌鄢，楚王因城于此。罗川城　，在县东北二十五里。古罗国地。按《县志》有熊氏之后。

黎丘城　在县东。岑彭击秦丰于邓，进围黎丘，即此。按：《一统志》《后汉书》邔县下有此城。

宜城故城　在县南九里。本楚鄢县。汉改宜城，属南郡。其地出美酒。梁元帝诗：“宜城酝酒今朝熟，倚鞍系马暂栖宿。” 明英宗皇帝《寄襄惠王歌》：“适情细脍槎头鳊，洽欢满泛宜城酒。” 故襄城　在县南十五里，即古郾子城。三国魏徙荆州，治宜城，以城在襄水之阳，故名襄阳。《县志》：或曰：“两山驾水为襄，内有小城，即王居也。” 乌耳城　在县北四十五里，地名圆通寺。观林城　在县南五十五里。地名王城。港。城迹犹存。

故宜城　在县北三十里。汉置宜城县，即此。后山水冲崩，遂迁郾子。国迹存，萧颖士有赋，今失。丰乐乡县，按《县志》，在县南九十里，本春秋邓国地。西魏以县置鄀州。隋属郢州。唐属襄州。五代周并入县，即今丰乐河，属安陆钟祥县。废宜城驿　，在县西三十里。驿前有水，传是白起决西山下涧，灌此城，城坏，楚人多死流城东陂，臭闻远近，号曰“臭陂。” 陂有蛟害。

善谑驿　在县北。《史记》云：淳于髡献鸽于楚王，至此放鸽，挈空笼见王曰：“臣不忍鸽之渴，出饮之，俄飞去，吾欲死，恐人议王以鸟兽之故，令士自杀，将欲买而代之，是欺王也。” 楚王曰：“齐有信臣若此。” 厚赐而归。

段成式宅　在县西六十里，即“木香村。”

王逸宅　，在故宜城县西北二十步，俗呼为“王家屋场。”

宋玉宅　在县南三十里，宋玉墓之南。

旧站园　在县南三十五里。唐时于太傅迁县于南境，多驿此站，路通宜城，驿迹尚存。《县志》作“旧店园。”

楚王宫　，韩愈《驿记》云：“昭王井东北数十步，古昭王庙，古木万株，多不得其名，尤多古松大竹，莫敢伐。于太傅镇襄阳伐之，建城驿，旧庙弘盛，今为草屋。庙后小城，盖王居也。其内偏高广圆，方八九十亩，号殿城，当是王朝内之所也。其砖可为砚。”

打鼓台　在县南八里，地名“圆苍白” ，起，操军于此，台下有走马堤。

杜康台　在县治东。昔杜康造酒于此。台下有井堙塞，相传有酒味香，人莫敢闻。按《县志》童谣云：“杜康台卸，状元生明。” 邑令朱崇学立台曰“杜康台” ，结亭台上。邑令张相建，围以石栏，额曰“杏花楼、状元亭。” 万历三十年，邑令胡明佐复高而大之，左右各设有门，仍于台左筑一厨舍。崇祯壬午后，台卸，仅存石栏。

古城堤　在县北三十里，地名“东洋” ，古城迹尚存。

走马堤　有三，一在故襄城东，抵果合口，楚人走马之地；一在苏家湖驿傍，白起攻楚走马之地；一在县北十五里，自故宜城抵汉江三十馀里，亦古走马之地。

浣纱嘴　在县东南六十里。春秋时有浣纱女于此，遇子胥亡命渡汉，疑之，女抱石投江，以明不泄，即此地也。

破河脑　在县南四十五里。春秋时，楚平王杀伍奢，子员出奔，曰：“吾必覆楚。” 平王卒，国人因葬于石子湖水中，作虚冢于江南岸上。后员以吴兵入楚，遂破河车水，取平王尸鞭之，故名操军场　，有二：一在黄宪冢南，白起操军之地；一在县东南六十里，关羽操军之地。

《贲于园　》在县西街。明郧阳抚治王世贞曾游此，有题，今失之。

夫子崖　在县南四十里。相传夫子曾游此。按楚昭王兴师迎孔子至楚，而楚都在鄢，则夫子辙迹之至鄢审矣。《府志》据此，另为《圣迹志》，则夫子崖之说当可信也。

钓鱼洞　，在练港。相传太公曾钓于此，灯烟迹犹存。

冠盖里　在县北。汉宣帝末，有卿士、刺史、二千石数十家，朱轩华盖，连延掩映。荆州刺史行部见之，叹其盛，曰“冠盖里。”

木里沟　在县西北，即东渠。汉王宠为刺史，凿广之，与木里沟灌田六十顷。宋县令陈表臣复修之，起水门四十六，通旧陂六十有九。

长渠　在县西十馀里。荆及康狼，楚之西山，水出二山之间为“沔水。楚屈瑕伐鄢，乱次以济” ，是也。秦白起攻楚，去鄢百里，立堤壅是水为渠以灌鄢，遂拔之。

南漳县

临沮城　在县境。汉置县，属南郡。东汉为侯国。晋属襄阳郡。

中庐城　在县东五十里。汉为县。东汉为侯国。按《一统志》云：“在府城南。” 隋改次庐。宋省入南漳。罗国城　，在县东南八十里。《春秋》楚使莫敖伐罗，即此。

山都城　在中庐镇。秦置县，属南阳郡。东汉为侯国。

御书阁　“在县儒学内。”

分经台　在明教寺。梁昭明太子同隐士刘虬、法慧注《经》之所。

刻木谷　，在县南十五里。汉孝子丁兰所居。三股松　，在双池寺东。相传昔松显灵异，封护国将军，赐金牌挂枝上，年久枯而不朽。

《石炉瓶　》，在灵惠寺北，有二石并列塔前，高丈馀，若炉瓶。

枣阳县

土城　在县傍，未详何时筑址尚存。

岑彭城　，在县北三十里。汉岑彭牧马处。舂陵城　，在城南三十里。汉元朔元年封长沙

王子买为舂陵侯，至戴侯仁请徙南阳，元帝时，乃徙蔡阳白水乡为春陵侯。望气者苏伯阿见舂陵城，叹曰：“气佳哉！郁郁葱葱。” 及光武即位，改曰章陵。按《一统志》，蔡阳汉属南阳郡，今属枣阳。南阳城　在县东南三十二里。晋司马周偘筑卧牛台　在县境，汉光武尝骑青牛于此。三台　在报恩寺后，各冢突起，高丈馀，为县治后枕。

无梁台　在县南二十里。台殿皆砖石，不用寸木，因名“无梁。”

“地藏台　” ，在县小东门内报恩寺。

“勤民楼　” 即元时所置花县谯楼。县有八景，此其一。

汉光武宅　，在县东南四十里。宅南有“白水。光武幸舂陵祠园庙，因置酒旧宅，大会父老故人” ，即此地。

夕阳馆　在县东

广昌馆　在县北

谷城县

谷城　，在县西北五里。即古谷国。

延岑城　，在县西八里。岑汉南阳人，起兵武当，于此筑城。

洛阳城　在县东十三里，不知何时筑址尚存。张飞城　，在县西南五里，相传张飞筑址尚存。废筑阳县　，在县东四里，汉为县。萧何之子封筑阳侯，即此。按《明一统志》：“梁置郡，隋废郡，改县曰谷城。”

废乾德县　在县北。《明一统志》：在谷城县。宋分谷城置此县，后改为光化县。

水南寨　前后庄　俱在县境。

格垒　在县南十二里冈上，东临汉水。汉末，刘表将李氏甚富，有仆数百，以其奴户立筑阳县，率众保此，因号“格垒。”

磨兜鞬石　在县城门外道傍石人，其腹上有铭云“磨兜鞬慎勿言” 六字，鞬刻传作坚。又距县西四十五里，有二石人相偶而立，腹上一刻云“已及” ，一刻云未匝。莫晓其义。

光化县

酂城　秦置酂县，汉封萧何于此。《明一统志》：“梁立酂城郡，后周废入阴城，址有二墩在旧县前，今倾入汉水矣。”

顺阳王城　，在固封山下。

空城　在县北五里

古阴城　即阴城镇，为“北集街。” 万历间迁城，改为“西集街。”

古城　，在县东北三十里，基堑尚存。

千岁堂　宋张士逊建

霁景楼　在旧县前

毓秀阁　、仰贤阁　、临汉阁　俱在县境内。丰功阁　在旧城上，废。

草书阁　“在旧城东北门” ，废。

金鸡冢　，在县东北五里。

均州

三王城　，汉末王莽支庶王康、王常、王凤，各筑一城，志在不轨，佯城此以御侮。光武兴，皆堕址。一在州东北，一在州东南，一在州西南城隅。濮王宫　在州内，今报恩寺即其址。按：《明一统志》：“唐太宗第三子泰，初封魏王。太宗废太子承乾欲立泰，长孙无忌请立晋王治，改封泰濮王居此” ，即乾明寺址。

巨无霸寨　在州东十五里。龙泉寺即其址。沧浪亭　，在州东北三里滨。汉江孺子歌处。又“屈原遇渔父歌处。”

尹公亭　在州境，宋尹洙谪居时建。

禹迹池亭　在禹迹池上，昔禹治水时至此。“卧云亭　” ，在龙山上。

井泉亭　在州南赤山东。

紫云亭　在净乐宫内。按《明一统志》：“宋晁端夫云：‘面迎武当之叠嶂，左瞰汉江之巨浸’。明永乐十七年，奉敕重建。”

宗海楼　在州东一里。宋陆凯有记。按《明一统志》：“下临清汉，江山映带，景物之变无穷。”

《帝舜耕迹　》在土陂窑子铺，去州九十里。《舜碑》仅存螭首，不知何代立。

“舜子井　” 在姚子铺，即浚井出处。

舜子床　在州南葫荻山，舜耕历山处。距州一百三十里。

社柏树　，《水经》：“南阳武当有社柏树，大四十围。梁萧欣为守，伐之。忽有一大蛇从树中出，群蛇随之入南山，声如风雨之撼树，人皆惊异。” 旧志：“树在州前。”

榔梅　，在太和山。真武折梅寄榔树之上，祝曰：“若道成则花开果结。” 后竟如其言。今树尚在。